NATO kooperatiivse küberkaitse kompetentsikeskus

Õppused

NATO küberkaitsekoostöö keskuse korraldatud õppus Locked Shields sai alguse 2010. aastal. 2017. aasta aprillis Tallinnas toimunud suurõppusel osales 800 inimest 25 riigist. 2008. aastal loodud keskus on kasvanud oluliseks küberkaitse valdkonna teadmiste allikaks NATO ja liikmesriikide jaoks.

Locked Shields 2018

Locked Shields 2018 õppusel osales kokku ligi 1000 küberturbe eksperti ja juhti 30 riigist. Õppus keskendus reaalajas võrkude ja juhtimissüsteemide vastaste küberrünnete tõrjumisele. Eesti osales õppusel juba kuuendat korda. Locked Shields 2018 võitjaks tuli NATO meeskond. Teise koha pälvis Prantsusmaa meeskond ja kolmandaks eelmisel aastal võitjaks osutunud Tšehhi. Kokku oli õppuse mänguvõrgus ligi 4000 virtuaalset süsteemi ja reaalajas viidi läbi enam kui 2500 rünnakut. Lisaks pidid meeskonnad lahendama strateegilisi ülesandeid, kirjutama situatsiooniraporterid, viima läbi digiekspertiisi, lahendama õigusküsimusi ja vastama arvukatele meediapäringutele. Locked Shieldsi stsenaariumi järgi satub väljamõeldud Berylia riik vaenuliku naabri rünnakute alla. 4G-võrgu ründamine õppuse käigus on Washington Posti hinnangul tihedas seoses eelmisel sügisel Lätis aset leidnuga, kus Venemaa mereväe õppuste käigus sattus Läti 4G-võrk rünnaku alla.

Locked Shields 2019

Locked Shields 2019 õppusel osales 1000 küberturbeeksperti pea 30 riigist. Kokku tegi kaasa 23 meeskonda, nn sinist tiimi, mis on õppuse ajaloo suurim osalejate arv. Locked Shieldsi stsenaariumi järgi sattus väljamõeldud saareriik Berylia keerukas valimisjärgses olustikus küberrünnete alla, olukorda raskendasid ka rasked ilmastikuolud. Õppus erines teistest omataolistest maailmas selle poolest, et ei lahendatud mitte valmisülesandeid ega arutletud teoreetiliselt, mida tuleks teha siis, kui toimuks rünnak, vaid kaitsti õppuseks spetsiaalselt püsti pandud reaalmaailma süsteemidega sarnaseid arvutisüsteeme vastasmeeskonna intensiivsete ja lakkamatute rünnete eest.

Konverentsid

Keskus korraldab igal aastal küberkonverentsi CyCon, kus osalevad valitsuste, kaitsevägede, ettevõtete ja õppeasutuste esindajaid kogu maailmast. 2017. aastal anti keskuse eestvedamisel välja käsiraamat rahvusvahelise õiguse kehtivuse kohta küberruumis, "Tallinn Manual 2.0". 
CyCon 2015 konverentsil keskenduti interneti koostööle, tehnilistele nõudmistele, küberruumi konfliktidele, määrustele ja standarditele.
CyCon 2017 oli üheksas aastakonverents, kus ligi 600 arvamusliidrit ja eksperti avasid küberjulgeoleku võtmeküsimusi rahvusvahelise õiguse, viimaste tehnoloogiliste arengute ning riikide, rahvusvaheliste organisatsioonide ja ettevõtete strateegiate ja initsiatiivide valguses. CyCon 2017 esinejate seas oli näiteks Iraani tuumaprogrammi rünnanud viiruse Stuxnet sihtmärgi avastamisega kuulsaks saanud küberekspert Ralph Langner. Esinejate seas oli veel Ameerika Ühendriikide kaitseväele esimese turvaaukude testimise programmi loonud Katie Moussouris, maailma tuntuima häkkerite konverentsi asutaja ja täna tunnustatud küberturbeekspert Jeff Moss, riikide kübervõimekusi uurinud Sandro Gaycken, professor Michael Schmitt, kes on NATO Küberkaitsekoostöö Keskuse egiidi all valminud rahvusvahelise õiguse käsiraamatu "Tallinn Manual 2.0" projekti juht ja üks autoritest, Ameerika Ühendriikide ajaloo esimene admiral Michelle Howard, kes rääkis konverentsil, kuidas arengud küberruumis on mõjutanud sõjaliste operatsioonide planeerimist ja juhtimist.